  Туспуктэм: t.me/Tuktik_liza Наталия Сильвестрова 12+ 21-тӥ оштолэзе Глазкарын творчествоя «Удмуртия заряжает» элькун фестивалез усьтон ортчоз. Ужрадэ Глазкарын вордскем фигуристка, дуннелэн чемпионкаез Елизавета Туктамышева но «Корни» группа пыриськозы. Со сярысь Глазкарысь дышетӥсьёсты дасясь кун институтлэн «ВКонтакте» мерлыко вотэсысь огӥназ ивортӥзы. Ужрад «Глазов Арена» йӧ дворецын (Киров нимо урам, 38) ортчоз. Елизавета Туктамышева отысь йӧ вылын кӧня ке номеръёссэ возьматоз. Фестивалез усьтон ужрадэ пыронэз дунтэк, гожтӥськон пыр гинэ ортчыны кулэ. Фестиваль творчествоя валтӥсь площадка луоз но быдэс элькунысь егитъёсты огазеялоз. Соос кырӟанъя, эктонъя, крезьгуро инструментъёсын шудонъя но театр ӧръёсын быгатонлыкъёссэс возьматыны быгатозы. Со сяна, выль ӧръёс пыртӥзы: медиа, туспуктон, видео лэсьтон, тодосъя эскеронъёсын тодматон. «Удмуртия заряжает» фестиваль – со «Студенческая весна» вожвылъяськонлэн выль форматэз. Вылӥ но шоръёзо ӧнер дышетсконниосысь студентъёс сяна, ужрадэ ужась егитъёс но пыриськыны быгато. Фестивале 1500 котыр адями куриськон келяз. Глазкарысь В. Г. Короленко нимо пединститут ужрадэз радъяны юрттэ.  Тегъёс: фестиваль студентъёс егитъёс ЛизаТуктамышева Глазкар Удмуртия  